Groot krap het glo duur kamera gesteel | Maroela Media
Foto: Chris Bray/Facebook
Toe die termiesebeeldvormingskamera op Kerseiland in die Indiese Oseaan verdwyn het, was daar een waarskynlike verdagte: die groot rower- of kokoskrap.
Dié tipe krap is die grootste ongewerwelde dier op land in die wêreld en kan tot een meter groot word en tot 80 jaar oud word. Hulle is bekend vir hul nuuskierigheid en kleptomanie. Nou word hulle daarvan beskuldig dat hulle 'n kamera gesteel het wat aan 'n span wetenskaplikes behoort het wat die eiland se vlermuise bestudeer.
Navorser Annabel Dorrestein van die Western Sydney-universiteit het gesê dit is nie die eerste keer dat krappe toegeslaan het nie en sy moes die afgelope paar maande al herhaaldelik toerusting van die krappe red.
"Hulle pla my al sedert ek met my PhD begin het," het sy aan die Australiese uitsaaier ABC gesê. "Hulle sleep kameras weg. Gewoonlik sien ek hulle en hardloop agter hulle aan en dan laat los hulle en kan ek my toerusting terugkry, maar nie dié keer nie."
Dorrestein sê sy en haar span het die kamera opgestel om oornag aktiwiteit in 'n veselperskeboom te verfilm. Toe hulle die volgende oggend terugkeer, was die kamera skoonveld.
Die driepoot is omgestoot en die span het krapmerke gevind waar die kamera daaraan vasgemaak was.
"'n Groot rowerkrap het dus die kamera gegryp en die kabels verwoes totdat die kamera losgekom het en hulle dit in die bos in kon wegsleep."
Annabel Dorrestein (Foto: Chris Bray/Facebook)
Covid-19 tot pandemie verklaar
So ou stouterd
As Eskom dit hoor, gaan hulle dit ook as verskoning gebruik. En sommer die vlermuise ook blameer.
Tot 'n meter groot… ek wonder hoe vinnig kan hul beweeg…. Ek sal darem my beentjies stomp hardloop as so gedierte my moet jaag.
Dis 'n grap!
Daar is waarlik geen einde aan God se wonderlike skepping nie – ek staan male sonder tal eenvoudig verwonderd! Hoe wonderlik, ontsaglik en oneindig is Sy skeppingsideewonders!
NS Nederlands vir 'n termiesebeeldvormingskamera is warmbeeldkamera (warmbeeldcamera)… 'n Woord wat ek ook gebruik in my werk…